JÓSÁG NÉNI CSOKIJA  
  
Jóság néninél mindig van csoki, ha találkozunk vele. És az hagyján, hogy van nála, de ad is nekem. Igaziból Országh néni a neve, csak annak nincs értelme. Városnak se hívnak senkit, nem?   
Mikor kicsi voltam, Jószág nénit mondtam, de Anya kérte, hogy ne hívjam így, mert bántó. Nem állat, hanem néni. Még kicsibb koromban Jószag néninek neveztem, a jószagú csokik meg az illata miatt, amit magára fújt.  
Érdekelne, hány darab csoki lehet a táskájában, ha mindig ad egyet. Mini csokiautomatát rejt az a tatyó, és mindig újabb csokit termel varázsütésre?  
Először az jut eszembe a csokiról, hogy meg kéne ennem. És meg is eszem. Vagy inkább csak a felét eszem meg, a másikat elteszem későbbre. Hogy legyen. Két perc múlva már később van, és akkor megehetem.   
A Barni is szereti a csokit. Elteszem neki a felét. De melyik felét? Azt, amit már megettem? Vagy azt, amit majd később eszem meg?   
Az osztálytársak és a hittanosok jófejek, ők is szeretik a csokit. A Vivi, a Norbi, a Kende, a Csenge, a Kevin meg a többiek. De ha ennyifelé osztom, csak egy egérpiszoknyi marad mindenkinek, az még finom se tud lenni. A Tiszi azt mondta, ne csak a feleslegből adjunk, hanem néha olyat is, amiért fáj a szívünk. Hát csokit én még sosem éreztem feleslegesnek.  
Ott vannak az afrikai meg dél-amerikai gyerekek, akik éheznek, csak mire hozzájuk ér a csoki postán, rég megolvad, mert arrafelé meleg van. Persze itthoni szegény gyerekeknek is adhatnám. De akkor miért nem adom? Ha minden csokit szétosztok, én leszek a szegény gyerek, és nekem is kéne, hogy adjon valaki csokit. Vagy nagyon gyakran kell találkoznom Jóság nénivel. Aki egy csokigyár.  
Egyszer épp nálam volt a Jóság-csoki, és ott ült egy nagyon koszos koldus bácsi az aszfalton, és hirtelen forró lett az arcom és remegett a kezem, és gyorsan belecsúsztattam a kitett kalapba a csokimat. Még anya sem vette észre, azt kérdezte: nahát, máris megettem?  
Tudom, hogy ezt Isten súgta vagy egy angyal, én nem akartam ilyet csinálni. De akkor máskor miért nem súg ilyet? Hogy nekem is maradjon?   
Nagyi azt mondja, minden beteget Jézus se gyógyított meg, jusson munka az orvosoknak is. Én azért adnék csokit minden koldusnak, ha a Jóság néni mindig adna nekem.